b'\n_START_ARTICLE_\nWindows 98\n_START_SECTION_\nIseloomustavad tunnused\n_START_PARAGRAPH_\nDOS-il p\xc3\xb5hinevatest s\xc3\xbcsteemidest peetakse Windows 98-t tavaliselt parimaks. Windows Me ei ole nii stabiilne, mis ilmneb siiski vaid \xc3\xbcksikute riistvara ja tarkvara konfiguratsioonide korral. MS-DOS on integreeritud tervikusse ja nagu Windows 95-s, nii ka Windows 98-s j\xc3\xa4i DOS-i p\xc3\xb5hiliseks \xc3\xbclesandeks vaid s\xc3\xbcsteemik\xc3\xa4ivitus._NEWLINE_Windows 98-t on kaks versiooni: esialgne v\xc3\xa4ljalase ja Windows 98 SE (Second Edition e teine v\xc3\xa4ljalase).\n_START_SECTION_\nEsimese v\xc3\xa4ljalaske uuendused Windows 95-ga v\xc3\xb5rreldes\n_START_PARAGRAPH_\nWindows 98 on esimene MS-DOS-p\xc3\xb5hine operatsioonis\xc3\xbcsteem, mis juba oma p\xc3\xb5hiinstallatsioonis on l\xc3\xa4bi ja l\xc3\xb5hki 32-bitine: erinevalt Windows 95-st enam \xc3\xbcksikuid mooduleid ja taustaprogramme 16-bitises re\xc5\xbeiimis ei k\xc3\xa4ivitata. Seet\xc3\xb5ttu t\xc3\xb6\xc3\xb6tavad m\xc3\xb5ned vanemad DOS-programmid Windows 98-s aeglasemalt kui Windows 95-s._NEWLINE_Uuendusteks olid parem AGP ja USB tugi. M\xc3\xb5lemad olid juba Windows 95 B-v\xc3\xa4ljalaskes, kuid USB tugi on seal nii vigane, et enamik draivereid end alles Windows 98-s installida lasevad. Suuremad kui 2 GB k\xc3\xb5vakettad on FAT32-failis\xc3\xbcsteemiga (need olid samuti Windows 95 B-v\xc3\xa4ljalaskes)._NEWLINE_Osa vahendeid, mida saab Windows 95-s Internet Explorer 4.0 versiooniga lisada, on Windows 98-sse juba integreeritud, n\xc3\xa4iteks Internet Exploreri integreerimine kasutajaliidesesse, Active Desktop, t\xc3\xb5husam Windows Explorer, UNC (Uniform/Universal Naming Convention \xe2\x80\x93 aadressidele ja v\xc3\xb5rguarvutitele saab aadressiribalt juurde p\xc3\xa4\xc3\xa4seda)._NEWLINE_Kuna Windows 95-ga sarnaseid funktsioone oli p\xc3\xa4ris palju, levis SE-v\xc3\xa4ljalaske ilmumiseni kriitikat, et Windowsi on liiga v\xc3\xa4he arendatud ja uus operatsioonis\xc3\xbcsteem on peamiselt turunduslikel p\xc3\xb5hjustel turule toodud._NEWLINE_Lisaks ilmnesid esimeses v\xc3\xa4ljalaskes stabiilsuse ja \xc3\xbchilduvuse probleemid. Neid v\xc3\xb5is aimata juba operatsioonis\xc3\xbcsteemi l\xc3\xb5ppversiooni esitlusel 1998, kui Bill Gatesi kaasesineja t\xc3\xb5i t\xc3\xa4iendavat riistvara \xc3\xbchendades paha aimamata esile sinise surmaekraani.\n_START_SECTION_\nTeine v\xc3\xa4ljalase\n_START_PARAGRAPH_\nWindows 98 v\xc3\xb5lgneb oma edu eest t\xc3\xa4nu suuresti Windows 98 SE-le (teisele v\xc3\xa4ljalaskele), mis avaldati 10. juunil 1999. Ehkki SE ei olnud oma eellasele tasuta k\xc3\xa4ttesaadav uuendus, saatis seda ikkagi suur m\xc3\xbc\xc3\xbcgiedu, kuna esimese v\xc3\xa4ljalaskega v\xc3\xb5rreldes sisaldas see otsustavaid t\xc3\xa4iendusi, mis on t\xc3\xa4nap\xc3\xa4evalgi t\xc3\xa4htsad. Muuhulgas sisaldas see t\xc3\xa4iustatud USB-toetust ja olulisi t\xc3\xa4iendusi v\xc3\xb5rgutoetuses, n\xc3\xa4iteks Interneti\xc3\xbchenduse jagamine (Internet Connection Sharing), mis v\xc3\xb5imaldas kohtv\xc3\xb5rgus korraga mitmel arvutil l\xc3\xa4bi NATi \xc3\xbchte interneti\xc3\xbchendust kasutada. See vahend oli millegip\xc3\xa4rast probleemne, keeruline t\xc3\xb6\xc3\xb6le panna ja ebastabiilne._NEWLINE_Teises v\xc3\xa4ljalaskes sisaldus ka parandus m\xc3\xa4lu \xc3\xbclevoolu probleemile, mille p\xc3\xa4rast kukkus enamik Windows 98 esimese v\xc3\xa4ljalaske s\xc3\xbcsteeme kokku, kui need 48 tunniks t\xc3\xb6\xc3\xb6le j\xc3\xa4id. Sellele lasti Windows Update kaudu eraldi veaparandus v\xc3\xa4lja._NEWLINE_Teiste vahendite ja programmide seas vahetati v\xc3\xa4lja Internet Explorer 4.0 oluliselt kiirema ja kergema Internet Explorer 5.0 vastu, millest sai veebibrauserite turuliider. Uuendusteks olid DirectX 6.1, Windows Media Player 6.1, NetMeeting 3.0, Microsoft Installer (MSI) ja integreeritud toetus DVD-ROM-ajamitele. Suuremat osa sellest sai m\xc3\xb5lemal versioonil versiooniuuendustega t\xc3\xa4iendada. Kahjuks ei lase paljud programmid end esimesele v\xc3\xa4ljalaskele installida, isegi kui see k\xc3\xb5igi s\xc3\xbcsteemiuuendustega suudaks neid toetada.\n_START_SECTION_\nKasutajaliides\n_START_PARAGRAPH_\nEdasiarendusi sai kasutajaliides, mille paljusid elemente on n\xc3\xa4ha hilisemas Windows 2000-s ning Windows XP-s ja Vistas. T\xc3\xa4ienenud on riistvara toetus ja uuendatud s\xc3\xbcsteemihaldust.\n_START_SECTION_\nScanDisk\n_START_PARAGRAPH_\nScanDisk on v\xc3\xa4ike programm, mis kontrollib, ega k\xc3\xb5vakettal esine t\xc3\xb5rkeid ja vigu. Windows 98-s muutus ScanDiski t\xc3\xb6\xc3\xb6lepanek s\xc3\xbcsteemik\xc3\xa4ivituse ajal kohustuslikuks p\xc3\xa4rast mis tahes taask\xc3\xa4ivitust, mis toimus operatsioonis\xc3\xbcsteemi normaalse kinnipanekuta (tavaliselt toitekatkestus).\n_START_SECTION_\nKettadefragmentor\n_START_PARAGRAPH_\nKettadefragmentor aitab osade kaupa k\xc3\xb5vakettale salvestatud failid kirjutada failis\xc3\xbcsteemis j\xc3\xa4rjestikku. Sellega kiireneb failide lugemine ja kirjutamine ning kiireneb s\xc3\xbcsteemi k\xc3\xa4ivitamine. Kettadefragmentor p\xc3\xa4rineb Symanteci Norton DiskDoctorist.\n_START_SECTION_\nDirectX\n_START_PARAGRAPH_\nMicrosoft Windows 98-le saab installida DirectX 9.0 C versiooni.'